তোমার অভিনয় জীবনের সূ্ত্রপাতটা কীভাবে হয়েছিল?
অনিন্দিতা: আসলে অনেক ছোট থেকেই চাইতাম নায়িকা হতে। লিপস্টিক মেখে, শাড়ি পরে আয়নার সামনে দাঁড়ানো আমরা খুব প্রিয় খেলা ছিল। ক্লাস নাইনে পড়ি যখন, ভাইকে নিয়ে গিয়েছিলাম কেএফটিআই-তে ভর্তি করতে। আমাকে দেখে ওখানকার ফ্যাকাল্টি মেম্বারদের পছন্দ হয়। একটা পোর্টফোলিও শ্যুট করেন ওঁরা। তার পরেই আমাকে অডিশনে ডাকা হয়। আমি যখন ওখানে পৌঁছই, বাংলা টেলিভিশনের অনেক প্রতিষ্ঠিত অভিনেত্রীরা বসেছিলেন ওখানে। আমার মা সেটা দেখে আমাকে বলেছিল যে তুই কনফিডেন্ট তো? আমি বলেছিলাম হ্যাঁ। ওটাই আমার প্রথম সিরিয়াল— ‘ফাগুন লেগেছে বনে বনে’। তার পরে তিন বছর মতো গ্যাপ, কারণ বোর্ড এক্সামগুলো ছিল। তার পরে প্রথম লিড— জি বাংলা-র ‘অগ্নিপরীক্ষা’ (আয়ুষী)। সেটা করতে করতেই জি বাংলা-তেই ‘সতী’-তে  সেকেন্ড লিড করতাম। চরিত্রের নাম ছিল সুধা। তার পরে রূপসী বাংলা-র ‘মোহনবাগানের মেয়ে’, ইটিভি বাংলা-র ‘দুই পৃথিবী’ ও কালারস বাংলার-র ‘সৌভাগ্যবতী’। আমি নেগেটিভ একেবারেই করতে চাইতাম না কিন্তু স্টার জলসা-র ‘তুমি আসবে বলে’-র ‘সরোজিনী’ আমার প্রথম নেগেটিভ লিড। তার পরে ‘ভুতু’, ‘বামা ক্ষ্যাপা’, ‘গোয়েন্দা গিন্নি’ আর ‘মা দুর্গা’-তে রামায়ণ পর্যায়ে সীতা করেছিলাম। 

ভোজপুরী ছবি করার সিদ্ধান্তটা নিলে কেন?   
অনিন্দিতা: আমি যখন পারপল মোশন পিকচার্সের ‘কুয়াশা’ ছবির শ্যুটিং করছি, তখনই ‘ভোজপুরী’ ছবির অফারটা আসে। ‘কুয়াশা’ একটি হরর কাম থ্রিলার, কিছুদিনের মধ্যেই মুক্তি পাওয়ার কথা। ওই ছবির শ্যুটিং চলাকালীনই আমাদের মেকআপ আর্টিস্ট আমাকে জানায় যে একটি ভোজপুরী ছবির জন্য নতুন নায়িকা খুঁজছে প্রকৃতি ফিল্মস। এটা নতুন হাউস, প্রযোজক সুরেন্দ্রপ্রসাদ। কিন্তু কাজটা ভোজপুরী ছবির সুপারস্টার খেশরীলাল যাদবজি-র সঙ্গে। তাই আমার মনে হল, এই ছবিটা করা যায়। ছবির নাম ‘জিলা চম্পারণ’। পরিচালক লালবাবু পণ্ডিত। আমার সিদ্ধান্তটা কতটা সঠিক ছিল, সেটা বুঝতে পারি কিছুদিন পরেই। এখনও ছবিটা মুক্তি পায়নি, তার মধ্যেই আরও দু’টি ভোজপুরী ছবি করে ফেলেছি— প্রবেশলাল যাদবের সঙ্গে ‘ঘুংঘট মে ঘোটালা’ আর লাস্ট যে ছবিটা শ্যুট করে এলাম কিছুদিন আগে সেটা ভোজপুরী ছবির সবচেয়ে বড় স্টার দীনেশলাল যাদবের সঙ্গে— ‘সৌগন্ধ’। তবে ভোজপুরী ছবিতে কিন্তু ‘মানি’ নামে অভিনয় করছি। ওটা আমার ডাকনাম। যেহেতু ‘অনিন্দিতা’ নামটা ওই ভাষা যাঁরা বলেন তাঁরা ঠিক উচ্চারণ করতে পারবেন না, তাই স্ক্রিননেমটা ওটাই রাখা হয়েছে। 

একদম অন্য ভাষার একটা ছবি, অন্য রকম পরিবেশ, অসুবিধা হয়নি? কেমন লাগল কাজ করে?  
অনিন্দিতা: বেশ ভাল। ভাষা নিয়ে কোনও সমস্যা হয়নি কারণ আমি ছোট থেকেই সব জিনিস শিখতে চাইতাম। আর ভাষার উপর মোটামুটি দখলটা ছিল কারণ আমি বই পড়তে খুব ভালবাসি। আমি কিন্তু ভোজপুরীটা বেশ অনেকটাই শিখে গেছি। হয়তো খুব ফ্লুয়েন্টলি কথা বলতে পারব না কিন্তু যদি স্ক্রিপ্ট দিয়ে দাও তবে পরের দিন স্ক্রিপ্টটা ঠিকঠাক পড়ে দেব। আমি তো আমার ছবির ডাবিংও করেছি ভোজপুরীতে। আমি তামিল আর তেলেগুটাও শিখছি এখন ইউটিউব-এ টিউটোরিয়াল দেখে। কারণ সাউথ থেকেও বেশ কিছু অফার আসছে। 
ভোজপুরী ছবি সম্পর্কে তো বাঙালিদের মধ্যে একটা উন্নাসিকতা আছে, বেশ নীচু চোখে দেখা হয় এই ছবিগুলিকে। তোমার অস্বস্তি হয়নি একটুও?
অনিন্দিতা: একটু তো হয়েছিল বটেই। আসলে ভোজপুরী ছবি মানেই সবাই জানে যে নায়িকাকে একটু রিভিলিং আউটফিট পরতে হয় বা কিসিং সিন থাকে। প্রথম ছবিতে সেরকম কিসিং সিন আছেও। সেটা আমারও অস্বস্তি হয়েছিল, একটু শেকি ফিল করেছিলাম। কিন্তু আলটিমেটলি আমি মনে করি, ক্যামেরাটা আমার বন্ধু আর অভিনয়টা আমি ভীষণ ভালবাসি। তাছাড়া আরও একটা জিনিস ভাবলাম যে আমি যদি বলিউডে কোনও ছবি করতাম আর সেখানে যদি এরকম কোনও সিকোয়েন্স থাকত, তাহলে কী হত? ভোজপুরী ইন্ডাস্ট্রিটা অনেকটাই বড়। আমার কাছে এটা একটা সুযোগ ন্যাশনাল লেভেলে একটা এক্সপোজার পাওয়ার। আমারও তো ইচ্ছে রয়েছে বলিউডে পা দেওয়ার। ‘ভোজপুরী’ ছবিগুলো সেক্ষেত্রে আমাকে বেশ কিছুটা এগিয়ে দিল কারণ ইতিমধ্যেই বলিউডের অনেকের সঙ্গেই আমার যোগাযোগ হয়েছে। 

বাংলা টেলিভিশনে তো তুমি নায়িকা হিসেবে অনেকদিন কাজ করেছ কিন্তু রিসেন্টলি ক্যারেক্টার রোলে চলে গিয়েছিলে, সেটা কি তোমার খারাপ লাগত? এই ভোজপুরী ছবি করার সিদ্ধান্তটা কি অনেকটা সেই কারণে? 
অনিন্দিতা: না, আমার কাছে অভিনয়টাই আসল। আমি ভাল অভিনেত্রী হতে চাই। তবে এটা ঠিক যে এই মুহূর্তে আমি নায়িকার চরিত্র ছাড়া অন্য কিছু করতে চাইছি না। তার কারণ আমার মনে হয় এখনও আমার সেই বয়সটা আছে, যেখানে দাঁড়িয়ে আমি বেশ কিছু বছর নায়িকা হিসেবে কাজ করতে পারি। তার পরে তো একটা সময় আমাকে ক্যারেক্টার রোল করতেই হবে। আর সেটাই হওয়া উচিত। আরও নতুন নতুন ছেলেমেয়েরা আসবে, তাদেরও তো জায়গা ছেড়ে দিতে হবে। সেটা বরং ভালই কারণ টেলিসিরিয়ালে নায়ক-নায়িকা ছাড়াও বাকি চরিত্রগুলো কিন্তু খুব গুরুত্বপূর্ণ এবং সেই কারণেই ভাল অভিনেতা-অভিনেত্রীদের নেওয়া হয় ওই সব চরিত্রে। 

বাংলায় এই মুহূর্তে যাঁরা খুব জনপ্রিয় পরিচালক— অরিন্দম শীল বা শিবপ্রসাদ মুখোপাধ্যায়-নন্দিতা রায়, এঁদের সঙ্গে কাজ করতে ইচ্ছে করে না? 
অনিন্দিতা: অবশ্যই ইচ্ছে রয়েছে কিন্তু কী জানো, বাংলা ইন্ডাস্ট্রিতে একটা ব্যাপার আছে। সিরিয়ালে যারা নায়িকার ভূমিকায় খুব জনপ্রিয় হয়ে যায়, সাধারণত তাদের ছবিতে কাস্ট করা হয় না, বিশেষ করে বড় ব্যানারের কমার্শিয়াল ছবিতে। আমিও বাংলা ছবির অফার পেয়েছি বেশ কয়েকটা কিন্তু একমাত্র সন্দীপ রায়-এর ‘চার’ ছাড়া আর কোনও ছবিতে কাজ করিনি কারণ যে কোনও বাংলা ছবিতে আমি কাজ করতে চাইনি। ভাল ডিরেক্টরদের ছবিতে করতে চেয়েছি। সন্দীপ রায় আমাকে নিজে ফোন করে ডেকেছিলেন ওই ছবির জন্য। তাই যদি সুযোগ আসে, অবশ্যই কাজ করতে চাই। 

যখন প্রথম ‘ভোজপুরী’ ছবির অফার আসে, বাড়িতে সবাই কী বলেছিল? 
অনিন্দিতা: আসলে আমার মায়ের আমার উপর সম্পূর্ণ ভরসা আছে। অনেক ছোট থেকেই তো কাজ করছি, কিন্তু মা কখনও আমার সঙ্গে ফ্লোরে যায়নি। এমনকী, শ্যুটিংয়ে থাকলে মা আমাকে ফোনও করে না খুব প্রয়োজন ছাড়া। আমি বরং প্যাক আপ হলে ফোন করে জানাই যে আমি আসছি। তাই কাজের ব্যাপারে কথা বলতে যাওয়া, ডিল করা থেকে শুরু করে সবকিছু সব সময় আমি নিজে নিজেই করেছি। তাই ‘ভোজপুরী’ ছবি করার যখন সিদ্ধান্তটা নিই, মা সেটাকে পুরোপুরি সমর্থন করেছে। 

এবার বলো ‘ভোজপুরী’ ছবির নায়করা কেমন, তাদের সঙ্গে কাজ করে কেমন লাগল? 
অনিন্দিতা: খুব ভাল। ওঁরা প্রত্যেকেই খুব প্রফেশনাল এবং আমি নতুন কাজ করতে এসেছি বলে কিন্তু কোনও অসুবিধায় পড়তে হয়নি। কোঅ্যাক্টর হিসেবে সবাই খুব কোঅপারেটিভ, খুব হেল্পফুল। ওঁরা তো আমার বাংলা টেলিভিশনের কাজ সম্পর্কে কিছু জানেন না। ‘জিলা চম্পারণ’ ছবিতে প্রথমদিন কিছুটা কাজ করার পর আমাকে খেশরীজি বলেছিলেন, ‘‘আরে আপ তো বিলকুল ফাড়ু অ্যাকট্রেস হ্যায়। এয়সে ডমিনেট কর রহে হ্যায় আপ সিন মে...’’। তো সব মিলিয়ে বেশ ভাল লেগেছে কাজ করে। 
গ্রাফিক্স: অভিজিৎ বিশ্বাস